               EUROPSKA KOMISIJA
            Bruxelles, 25.7.2018.
            COM(2018) 551 final
            2018/0292(NLE)
            Prijedlog
            ODLUKE VIJEĆA
            o primjeni u Uniji pravilnika br. 9, 63 i 92 Gospodarske komisije Ujedinjenih naroda za Europu (UNECE) o jedinstvenim odredbama o homologaciji vozila na tri kotača, mopeda i zamjenskih sustava za prigušivanje ispuha za vozila kategorije L s obzirom na emisiju zvuka

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Gospodarska komisija Ujedinjenih naroda za Europu (UNECE) priprema usklađene zahtjeve na međunarodnoj razini kojima se nastoje ukloniti tehničke prepreke trgovini motornim vozilima među ugovornim strankama Sporazuma Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”)
                  1
                te osigurati da ta vozila pružaju visoku razinu zaštite zdravlja, sigurnosti i okoliša.

               Europska unija ugovorna je stranka Revidiranog sporazuma iz 1958., kao i države članice, te primjenjuje većinu pravilnika UN-a donesenih na temelju tog Sporazuma, uz iznimku onih koji ne pružaju razinu zaštite sličnu ili višu od zakonodavstva EU-a. Dosad je to bio slučaj s pravilnicima UN-a br. 9 o vozilima na tri kotača
                  2
               , br. 63 o emisiji buke mopeda
                  3
                i br. 92 o zamjenskim sustavima za prigušivanje ispuha za vozila kategorije L
                  4
                („pravilnici UN-a br. 9, 63 i 92”). Ti su pravilnici UN-a, međutim, nedavno izmijenjeni tako da se njima postiže jednaka razina zašite okoliša kao homologacijskim zakonodavstvom Unije pa ih Unija sad može početi primjenjivati. Tim se pravilnicima nastoje utvrditi ekvivalentne odredbe za ograničavanje zvuka motocikala i pojašnjenja o mjerenju buke takvih vozila u mirovanju.

               Na razini EU-a u prilozima IV., V. i VI. Uredbi (EU) br. 168/2013 Europskog parlamenta i Vijeća o homologaciji i nadzoru tržišta vozila na dva ili tri kotača i četverocikala
                  5
               , s upućivanjima na Prilog IX. Uredbi (EU) br. 134/2014 o zahtjevima za učinak na okoliš i učinak pogonske jedinice za vozila na dva ili tri kotača i četverocikle te njihove sastavne dijelove, sustave i zasebne tehničke jedinice
                  6
               , propisuje se obveza homologacije motornih vozila na dva ili tri kotača u skladu s mjernim postupcima i graničnim vrijednostima razine zvuka kako je utvrđeno u prilozima IV., V, i VI. Uredbi (EU) br. 168/2013.

               Ovom se Odlukom Vijeća utvrđuje Unijina primjena pravilnikâ UN-a br. 9, 63 i 92 te ovlašćuje Komisiju da o tome obavijesti glavnog tajnika UN-a.

               •Dosljednost s postojećim odredbama politike u tom području

               Unijina politika unutarnjeg tržišta u pogledu automobilske industrije dopunjava se ovim prijedlogom, koji je potpuno u skladu s njom.

               Sustavom WP.29 poboljšava se međunarodno usklađivanje normi za vozila. Sporazum iz 1958. ima ključnu ulogu u postizanju tog cilja jer proizvođači iz EU-a mogu poslovati na temelju zajedničkog skupa homologacijskih pravilnika i pritom biti sigurni da će ugovorne stranke priznati da su proizvodi u skladu s njihovim nacionalnim zakonodavstvom. Taj je mehanizam omogućio, primjerice, da se Uredbom (EU) br. 134/2014 već primijeni Pravilnik UN-a br. 41 o homologaciji motocikala s obzirom na buku te da se na temelju Uredbe (EU) br. 3/2014 o funkcionalnoj sigurnosti vozila na dva ili tri kotača i četverocikala te Uredbe (EU) br. 44/2014 o konstrukciji vozila i općim zahtjevima za navedena vozila obvezno primjenjuje 31 pravilnik UN-a.

               Sličan je pristup primijenjen i za Uredbu (EZ) br. 661/2009 o općoj sigurnosti motornih vozila kojom je više od 50 direktiva EU-a stavljeno izvan snage i zamijenjeno odgovarajućim uredbama sastavljenima na temelju Sporazuma iz 1958. i Direktive 2007/46/EZ
                  7
               , kojom su homologacijski sustavi država članica zamijenjeni homologacijskim postupkom Unije i kojom je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici UN-a uključeni u homologacijski sustav EU-a kao zahtjevi za homologaciju ili kao alternativa zakonodavstvu Unije. Od donošenja te direktive pravilnici UN-a sve se više uključuju u zakonodavstvo Unije u okviru EU homologacije.

               •Dosljednost u odnosu na druge politike Unije

               Prijedlog je u skladu s ciljevima uredaba (EU) br. 168/2013 i 134/2014 pa je dosljedan ciljevima EU-a u pogledu zdravlja, sigurnosti i zaštite okoliša te cilju napretka prema međunarodnom usklađenju zakonodavstva za vozila kategorije L (motorna vozila na dva i tri kotača i četverocikli).

                  Usto, prijedlog je u skladu s Odlukom Vijeća 97/836/EZ s ciljem primjene Sporazuma iz 1958. u Europskoj zajednici. Sustav WP.29 povezan je s politikom Unije o konkurentnosti, a ova inicijativa pozitivno utječe na nju. Prijedlog je usklađen i s prometnim i energetskim politikama Unije, koje se uzimaju u obzir u postupku izrade nacrta i donošenja pravilnika UN-a u okviru Sporazuma iz 1958.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Uzimajući u obzir predmet i sadržaj Odluke Vijeća, pravnu osnovu čine članci 114. i 207. UFEU-a u vezi s člankom 218. stavkom 9. UFEU-a. Pri donošenju Odluke Vijeća primjenjuje se postupak iz članka 3. stavka 3. Odluke Vijeća 97/836/EZ.

               •Supsidijarnost (za neisključivu nadležnost)

               Zahtjevi u pogledu buke već su usklađeni na razini EU-a, ali je mjerodavno zakonodavstvo zastarjelo i potrebno ga je ažurirati s obzirom na tehnički napredak ostvaren od njegova donošenja. Primjenu međunarodnih instrumenata poput ekvivalentnih pravilnikâ UNECE-a i njihovo uključenje u EU-ov sustav homologacije motornih vozila može provesti samo Europska unija. Time se ne sprečava samo rascjepkanost unutarnjeg tržišta nego se i osiguravaju jednaki standardi za zdravlje, sigurnost i zaštitu okoliša diljem Unije. Povrh toga, to nudi prednosti koje proizlaze iz ekonomije razmjera: proizvodi se mogu izrađivati za cijelo tržište Unije, pa i za međunarodno tržište, umjesto da ih se prilagođava za dobivanje nacionalne homologacije u svakoj pojedinoj državi članici.

                  Prijedlog je stoga u skladu s načelom supsidijarnosti.

               •Proporcionalnost

                  Prijedlog je u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguranja pravilnog funkcioniranja unutarnjeg tržišta, a njime se pritom pruža i visoka razina javne sigurnosti i zaštite okoliša.

               •Odabir instrumenta

               Predloženi instrument: odluka Vijeća.

                  Odluka Vijeća smatra se primjerenim instrumentom jer je u skladu sa zahtjevima iz članka 3. stavka 3. Odluke Vijeća 97/836/EZ.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Tijekom izrade prijedloga Europska komisija savjetovala se s dionicima i organizacijama dionika. Na sastanku radne skupine za motocikle održano je opće savjetovanje o planiranom pristupu uređenju emisije buke iz vozila s državama članicama, proizvođačima (europskim i nacionalnim zastupnicima te pojedinačnim poduzećima), proizvođačima sastavnih dijelova, prometnim organizacijama i zastupnicima korisnika. Sadržaj triju pravilnika UNECE-a podržavaju svi različiti dionici u toj skupini, a podršku ima i u okviru radne skupine UNECE-a za buku (GRB). Predloženi je pristup, u pogledu pravilnika UN-a br. 9, 63 i 92 predstavljen i Tehničkom odboru za motorna vozila (TCMV), komitološkom odboru za zakonodavstvo o cestovnim vozilima uspostavljenom člankom 40. Direktive 2007/46/EZ, koji nije imao primjedaba.

               •Prikupljanje i primjena stručnih znanja

                  Obraćanje vanjskim stručnjacima nije mjerodavno za ovaj prijedlog. Međutim, pregledao ga je Tehnički odbor za motorna vozila. Kad je riječ o sadržaju pravilnika UN-a br. 9, 63 i 92, treba napomenuti da je 2015. i 2016. provedena studija, koju je naručila Komisija, iz koje su proizišli prijedlozi poboljšanja tih triju pravilnika kako bi zahtjevi u njima bili barem na razini zahtjeva iz uredbi (EU) br. 168/2013 i 134/2014. Nakon te studije i na temelju njezinih zaključaka Komisija je predložila potrebne izmjene tih triju pravilnika UN-a, koje je WP.29 prihvatio na sjednici u ožujku 2017. i na temelju kojih su zatim nastale revizije iz točke 1. (Kontekst Prijedloga).

               •Procjena učinka

               Zbog primjene pravilnika UN-a br. 9, 63 i 92 ne mijenjaju se granične vrijednosti i/ili pragovi emisije buke kako su utvrđeni u Uredbi (EU) br. 168/2013. Usto, ispitne metode utvrđene u tim pravilnicima ekvivalentne su s obzirom na područje i znanstveni pristup onima iz Uredbe (EU) br. 134/2014. Dakle, ne očekuje se da će predloženi postupak za primjenu imati učinak na društvo, gospodarstvo ili okoliš u Europskoj uniji ili EGP-u jer postoji opća ekvivalentnost ispitnih metoda za predložene razine emisije buke i graničnih vrijednosti i pragova emisije buke.

                  Na temelju Uredbe (EU) br. 168/2013 Europskog parlamenta i Vijeća o homologaciji i nadzoru tržišta vozila na dva ili tri kotača i četverocikala provedena je analiza troškova i koristi kojoj je predmet bila buka i nedopušteni zahvati, a koja je pokazala da se zbog nedopuštenih zahvata povećava buka iz vozila kategorije L. U tom su pogledu u pravilnicima UN-a br. 9, 63 i 92 uvedene ispitne metode, granične vrijednosti emisije buke i ekonomični elementi i mjere protiv neovlaštenih zahvata koje su posve usklađene s zakonodavnim okvirom EU-a za vozila kategorije L.

               •Primjerenost propisa i pojednostavljivanje

               Inicijativa nema posljedica u pogledu administrativnih opterećenja jer se pravilnicima UN-a predloženima za primjenu u Uniji poduzećima, uključujući mala i srednja poduzeća, neće uvesti nove obveze u pogledu izvješćivanja ili druge administrativne obveze. Naprotiv, cilj je smanjenje administrativnog opterećenja jer primjena globalno usklađenih zahtjeva proizvođačima omogućuje da predoče homologacijsku dokumentaciju sustava i sastavnih dijelova ne samo u EU-u nego i na izvoznim tržištima ugovornih stranaka Sporazuma iz 1958. izvan EU-a.

                  Prijedlog ima vrlo pozitivan učinak na konkurentnost automobilskog sektora EU-a i međunarodnu trgovinu. Prihvaćanje međunarodno usklađenih pravilnika o vozilima među trgovačkim partnerima EU-a prepoznato je kao najbolji način za uklanjanje necarinskih prepreka trgovini i otvaranje ili proširenje pristupa tržištima za automobilska poduzeća iz EUa.

               •Temeljna prava

                  Prijedlogom se ne utječe na zaštitu temeljnih prava.

               4.UTJECAJ NA PRORAČUN

                  Ovom inicijativom ne utječe se na proračun.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo.

               •Dokumenti s obrazloženjima (za direktive)

                  Nije primjenjivo.

               •Detaljno obrazloženje posebnih odredbi prijedloga

                  U inicijativi se predlaže da se u Uniji primjenjuju pravilnici UN-a br. 9, 63 i 92 o homologaciji s obzirom na emisiju buke iz vozila na tri kotača, mopeda i zamjenskih sustava za prigušivanje ispuha za vozila kategorije L.

               2018/0292 (NLE)

               Prijedlog

               ODLUKE VIJEĆA

               o primjeni u Uniji pravilnika br. 9, 63 i 92 Gospodarske komisije Ujedinjenih naroda za Europu (UNECE) o jedinstvenim odredbama o homologaciji vozila na tri kotača, mopeda i zamjenskih sustava za prigušivanje ispuha za vozila kategorije L s obzirom na emisiju zvuka

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegove članke 114. i 207. u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 97/836/EZ
                  8
                pristupila Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa
                  9
                („Revidirani Sporazum iz 1958.”).

               (2)Usklađenim zahtjevima iz Pravilnika br. 9 o homologaciji vozila kategorija L2, L4 i L5 s obzirom na emisiju buke
                  10
               , Pravilnika br. 63 o homologaciji vozila kategorije L1 s obzirom na emisiju buke
                  11
                i Pravilnika br. 92. – Jedinstvene odredbe o homologaciji neoriginalnih zamjenskih sustava za prigušivanje ispuha (NORESS) za vozila kategorija L1, L2, L3, L4 i L5 s obzirom na emisiju buke
                  12
                Gospodarske komisije Ujedinjenih naroda za Europu („pravilnici UN-a br. 9, 63 i 92”) nastoje se ukloniti tehničke prepreke trgovini motornim vozilima među ugovornim strankama Revidiranog sporazuma iz 1958. te osigurati da ta vozila nude visoku razinu sigurnosti i zaštite okoliša. Vozila kategorije L obuhvaćaju laka vozila kao što su bicikli s pomoćnim motorom, mopedi na dva ili tri kotača, motocikli s bočnom prikolicom i bez nje, tricikli i četverocikli.

               (3)Uredbom (EU) br. 168/2013 Europskog parlamenta i Vijeća
                  13
                i Delegiranom uredbom Komisije (EU) br. 134/2014
                  14
                nalaže se donošenje dopuštenih razina buke, zahtjeva koji se odnose na zamjenske ispušne sustave i ispitnih postupaka za motorna vozila na dva ili tri kotača i četverocikle.

               (4)Prilozi IV., V. i VI. Uredbi (EU) br. 168/2013 i Prilog IX. Uredbi (EU) br. 134/2014 sadržavaju zahtjeve za homologaciju vozila kategorije L s obzirom na dopuštenu razinu buke i ispušni sustav.

               (5)Na datum pristupanja Revidiranom sporazumu iz 1958. Unija je pristupila pravilnicima UN-a navedenima u Prilogu II. Odluke 97/836/EZ; pravilnici UN-a br. 9, 63 i 92 nisu bili na tom popisu.

               (6)Kako je predviđeno člankom 3. stavkom 3. Odluke 97/836/EZ te u skladu s člankom 1. stavkom 7. Revidiranog sporazuma iz 1958., Unija može odlučiti primjenjivati jedan, neke ili sve pravilnike UN-a kojima nije pristupila u vrijeme svojeg pristupanja Revidiranom sporazumu iz 1958.

               (7)Budući da su pravilnici UN-a br. 9, 63 i 92 nedavnim izmjenama usklađeni s mjerodavnim tehničkim odredbama uredaba (EU) br. 168/2013 i (EU) br. 134/2014, sad je primjereno da ih Unija primjenjuje kako bi imala zajedničke usklađene zahtjeve na međunarodnoj razini. To bi trebalo omogućiti trgovačkim društvima Unije da poštuju jedan skup zahtjeva priznatih u cijelom svijetu, osobito u ugovornim strankama Revidiranog sporazuma iz 1958.,

               DONIJELO JE OVU ODLUKU:

               Članak 1.

               Europska Unija primjenjuje Pravilnik br. 9 – Jedinstvene odredbe o homologaciji vozila kategorija L2, L4 i L5 s obzirom na emisiju buke, Pravilnik br. 63 – Jedinstvene odredbe o homologaciji vozila kategorije L1 s obzirom na emisiju buke i Pravilnik br. 92. –Jedinstvene odredbe o homologaciji neoriginalnih zamjenskih sustava za prigušivanje ispuha (NORESS) za vozila kategorija L1, L2, L3, L4 i L5 s obzirom na emisiju buke Gospodarske komisije Ujedinjenih naroda za Europu.

               Članak 2.

               Komisija o ovoj Odluci obavješćuje glavnog tajnika Ujedinjenih naroda.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 346, 17.12.1997., str. 78.

                     (2)

                        Dokument UNECE-a /TRANS/WP.29/2017/2 [OJ please replace with the EU OJ publication reference, when the latter is done]

                     (3)

                        Dokument UNECE-a /TRANS/WP.29/2017/4 [OJ please replace with the EU OJ publication reference, when the latter is done]

                     (4)

                        Dokument UNECE-a /TRANS/WP.29/2017/5 [OJ please replace with the EU OJ publication reference, when the latter is done]

                     (5)

                        SL L 60, 2.3.2013., str. 52.

                     (6)

                        SL L 53, 21.2.2014., str. 1.

                     (7)

                        SL L 263, 9.10.2007., str. 1.

                     (8)

                        Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni na vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

                     (9)

                        SL L 346, 17.12.1997., str. 81.

                     (10)

                        Dokument UNECE-a /TRANS/WP.29/2017/2 [OJ please replace with the EU OJ publication reference, when the latter is done]

                     (11)

                        Dokument UNECE-a /TRANS/WP.29/2017/4 [OJ please replace with the EU OJ publication reference, when the latter is done]

                     (12)

                        Dokument UNECE-a /TRANS/WP.29/2017/5 [OJ please replace with the EU OJ publication reference, when the latter is done]

                     (13)

                        Uredba (EU) br. 168/2013 Europskog parlamenta i Vijeća od 15. siječnja 2013. o homologaciji i nadzoru tržišta vozila na dva ili tri kotača i četverocikala (SL L 60, 2.3.2013., str. 52.).

                     (14)

                        Delegirana uredba Komisije (EU) br. 134/2014 оd 16. prosinca 2013. o dopuni Uredbe (EU) br. 168/2013 Europskog parlamenta i Vijeća o zahtjevima za učinak na okoliš i učinak pogonske jedinice za vozila na dva ili tri kotača i četverocikle i o izmjeni njezina Priloga V. (SL L 53, 21.2.2014., str. 1.).


               EUROPSKA KOMISIJA
            Bruxelles, 13.12.2018.
            COM(2018) 828 final
            2018/0418(NLE)
            Prijedlog
            ODLUKE VIJEĆA
            o sklapanju Protokola između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredba (EU) br. 603/2013
                  1
               , kojom se izmjenjuje Uredba br. 2725/2000 od 11. prosinca 2000. o uspostavi sustava „Eurodac” za usporedbu otisaka prstiju za učinkovitu primjenu Dublinske konvencije, donesena je i stupila je na snagu 19. srpnja 2013. Primjenjuje se od 20. srpnja 2015.

               Uredbom (EU) br. 603/2013 omogućuje se, među ostalim, tijelima kaznenog progona pristup Eurodacu u svrhu sprečavanja, otkrivanja i istrage terorističkih kaznenih djela i drugih teških kaznenih djela. Time se želi tijelima kaznenog progona omogućiti da zatraže usporedbu podataka o otiscima prstiju s onima pohranjenima u središnjoj bazi podataka Eurodaca kada žele utvrditi točan identitet ili dobiti dodatne informacije o osobi koja se sumnjiči za terorizam ili teško kazneno djelo.

               Dana 26. listopada 2004. sklopljen je Sporazum između Europske zajednice i Švicarske Konfederacije o kriterijima i mehanizmima za određivanje države odgovorne za razmatranje zahtjeva za azil podnesenog u državi članici ili u Švicarskoj (dalje u tekstu: Sporazum od 26. listopada 2004.)
                  2
                Dana 28. veljače 2008. sklopljen je Protokol između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj (dalje u tekstu: Protokol od 28. veljače 2008.)
                  3

               Švicarska i Lihtenštajn primjenjuju elemente azila iz Uredbe (EU) br. 603/2013 u skladu sa Sporazumom od 26. listopada 2004. i Protokolom od 28. veljače 2008. Međutim, pristup tijela kaznenog progona Eurodacu nije obuhvaćen područjem primjene navedenog Sporazuma i Protokola.

               Na sastanku održanom 14. svibnja 2014. s predstavnicima Komisije, Danske, Švicarske, Lihtenštajna, Norveške i Islanda potvrđeno je postojanje interesa za ulazak u pregovore s Europskom unijom kako bi se međunarodnim sporazumom odredbe o kaznenom progonu iz Uredbe (EU) br. 603/2013 proširile na te države.

               Vijeće je 14. prosinca 2015. odobrilo Komisiji da započne pregovore o sporazumu između Europske unije, s jedne strane, i, među ostalim, Švicarske i Lihtenštajna, s druge strane, o načinima sudjelovanja Švicarske i Lihtenštajna u postupku usporedbe i slanja podataka u svrhu kaznenog progona u skladu s poglavljem VI. Uredbe (EU) br. 603/2013 o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona.

               Pregovori su završeni te je parafiran Sporazum u obliku Protokola uz Sporazum od 26. listopada 2004. o proširenju primjene Sporazuma od 26. listopada 2004. na kazneni progon.

               Proširenjem odredbi o kaznenom progonu iz Uredbe (EU) br. 603/2013 na Švicarsku i Lihtenštajn omogućilo bi se tijelima kaznenog progona Švicarske i Lihtenštajna da zatraže usporedbu podataka o otiscima prstiju na temelju podataka koje su druge države sudionice unijele i pohranile u bazu podataka Eurodaca kad žele utvrditi identitet ili dobiti dodatne informacije o osobi koju se sumnjiči za teško kazneno djelo ili terorizam ili o žrtvi. S druge strane, tijelima kaznenog progona svih ostalih država sudionica, bilo drugim državama članicama EU-a ili pridruženim zemljama, omogućilo bi se da zatraže usporedbu podataka o otiscima prstiju na temelju podataka koje su Švicarska i Lihtenštajn unijeli i pohranili u bazu podataka Eurodaca u iste svrhe.

               Cilj je ovog Protokola uspostaviti pravno obvezujuća prava i obveze kako bi se osiguralo učinkovito sudjelovanje Švicarske i Lihtenštajna u elementima kaznenog progona iz Uredbe (EU) br. 603/2013. Protokolom se utvrđuje da sve države sudionice, bilo druge države članice EU-a, pridružene zemlje ili Švicarska i Lihtenštajn, koje imaju pristup Eurodacu mogu u svrhu kaznenog progona pristupiti i podacima drugih država sudionica.

               •Dosljednost s postojećim odredbama politike u određenom području

               Prijedlog je u skladu s politikama EU-a s obzirom na pristup bazi podataka Eurodaca.

               •Dosljednost u odnosu na druge politike Unije

               Prijedlog je u skladu s politikama EU-a u području slobode, sigurnosti i pravde.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova za ovaj Prijedlog odluke Vijeća članak 87. stavak 2. točka (a) i članak 88. stavak 2. točka (a) Ugovora o funkcioniranju Europske unije (UFEU) u vezi s člankom 218. stavkom 6. točkom (a).

               •Supsidijarnost (za neisključivu nadležnost)

               Sporazum od 26. listopada 2004. postojeći je međunarodni sporazum koji su sklopili EU i Švicarska. U skladu s načelom supsidijarnosti utvrđenim u članku 5. UEU-a ciljevi Protokola uz taj Sporazum mogu se postići samo prijedlogom Komisije na razini EU-a.

               •Proporcionalnost

                  Prijedlog je u skladu s načelom proporcionalnosti jer se njime ne prelazi ono što je potrebno za ostvarivanje ciljeva učinkovitog sudjelovanja Švicarske i Lihtenštajna u elementima kaznenog progona iz Uredbe o Eurodacu (EU) br. 603/2013.

               •Odabir instrumenta

               Na temelju članka 218. stavka 6. UFEU-a zahtijeva se Odluka Vijeća o sklapanju Sporazuma.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

                  S Vijećem (Radna skupina za azil) održavana su savjetovanja o sadržaju i napretku pregovora. Obaviješten je Europski parlament (Odbor LIBE).

               4.OSTALI DIJELOVI

               •Detaljno obrazloženje posebnih odredbi prijedloga

                  Prijedlogom se utvrđuje odluka o odobrenju sklapanja Protokola između EU-a i Švicarske i Lihtenštajna u ime Europske unije. UFEU-om se propisuje da Vijeće donosi prijedlog Komisije o odluci o odobrenju potpisivanja i sklapanja međunarodnog sporazuma.

                  Protokolom se utvrđuje primjena Uredbe (EU) br. 603/2013 na Švicarsku i Lihtenštajn s obzirom na pristup Eurodacu u svrhu kaznenog progona. Njime se stoga određenim tijelima kaznenog progona drugih država sudionica i Europolu omogućuje da zatraže usporedbu podataka o otiscima prstiju s podacima koje Švicarska i Lihtenštajn šalju u središnji sustav Eurodaca. Njime se i određenim tijelima kaznenog progona Švicarske i Lihtenštajna omogućuje da zatraže usporedbu podataka o otiscima prstiju s podacima koje druge države sudionice šalju u središnji sustav Eurodaca.

                  Protokolom se jamči da se trenutačna razina zaštite osobnih podataka u EU-u primjenjuje na obradu osobnih podataka u skladu s Protokolom tijela Švicarske i Lihtenštajna i država članica. Takva obrada osobnih podataka trebala bi podlijegati standardu zaštite osobnih podataka u okviru njihova nacionalnog prava koji je u skladu s Direktivom (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP.

                  Protokolom se pristup Švicarske i Lihtenštajna Eurodacu u svrhu kaznenog progona uvjetuje prethodnom pravnom i tehničkom provedbom Odluke 2008/615/PUP u vezi s daktiloskopskim podacima.

                  Protokolom je propisano da se mehanizmi u pogledu izmjena predviđenih Sporazumom od 26. listopada 2004. primjenjuju na sve izmjene s obzirom na pristup Eurodacu u svrhu kaznenog progona.

               2018/0418 (NLE)

               Prijedlog

               ODLUKE VIJEĆA

               o sklapanju Protokola između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 87. stavak 2. točku (a), članak 88. stavak 2. točku (a) i članak 218. stavak 6.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta,
                  4

               budući da:

               (1)U skladu s Odlukom [XXX] od [XXX]
                  5
               , Protokol između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj o pristupu Eurodacu u svrhu kaznenog progona potpisan je [...], podložno njegovu kasnijem sklapanju.

               (2)Kako bi se podržala i ojačala policijska suradnja između nadležnih tijela država članica te Švicarske i Lihtenštajna u svrhu sprečavanja, otkrivanja i istrage terorističkih kaznenih djela ili drugih teških kaznenih djela, potrebno je sudjelovanje EU-a kako bi se omogućilo da Švicarska i Lihtenštajn sudjeluju u aspektima Eurodaca povezanima s kaznenim progonom.

               (3)Protokol bi trebalo odobriti u ime Europske unije.

               (4)U skladu s člankom 3. Protokola 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te su države članice priopćile svoju želju da žele sudjelovati u donošenju i primjeni ove Odluke.

               (5)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

               Članak 1.

               Protokol između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj o pristupu Eurodacu u svrhu kaznenog progona („Protokol”) odobrava se u ime Unije.

               Tekst Protokola priložen je ovoj Odluci.

               Članak 2.

               Predsjednik Vijeća određuje osobu/osobe ovlaštenu/ovlaštene da u ime Europske unije dostavi/dostave obavijest predviđenu člankom 4. stavkom 2. Protokola kako bi se izrazila suglasnost Europske unije da bude obvezana Protokolom.

               Članak 3.

               Ova Odluka stupa na snagu sljedećeg dana od dana objave u Službenom listu Europske unije.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) br. 603/2013 Europskog parlamenta i Vijeća od 26. lipnja 2013. o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona te o izmjeni Uredbe (EU) br. 1077/2011 o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (preinaka) ( SL L 180, 29.6.2013., str. 1.)

                     (2)

                        SL L 53, 27.2.2008., str. 5.

                     (3)

                        SL L 160, 18.6.2011., str. 39.

                     (4)

                        SL L […], […], str. […].

                     (5)

                        SL L […], […], str. […].

    ---documentbreak---

               EUROPSKA KOMISIJA
            Bruxelles, 13.12.2018.
            COM(2018) 828 final
            PRILOG

            Prijedlogu ODLUKE VIJEĆA
            o sklapanju Protokola između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               PRILOG

               Prijedlogu ODLUKE VIJEĆA

               o sklapanju Protokola između Europske unije, Švicarske Konfederacije i Kneževine Lihtenštajna uz Sporazum između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               EUROPSKA UNIJA

               i

               ŠVICARSKA KONFEDERACIJA,

               i

               KNEŽEVINA LIHTENŠTAJN,

               dalje u tekstu „stranke”,

               (1)
                     UZIMAJUĆI U OBZIR da je 26. listopada 2004. sklopljen Sporazum između Europske zajednice i Švicarske Konfederacije o kriterijima i mehanizmima za određivanje države odgovorne za razmatranje zahtjeva za azil podnesenih u državi članici ili u Švicarskoj (dalje u tekstu: Sporazum od 26. listopada 2004.)
                  1

               (2)
                     UZIMAJUĆI U OBZIR da je 28. veljače 2008. sklopljen Protokol između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države koja je odgovorna za razmatranje zahtjeva za azil koji je podnesen u jednoj od država članica ili u Švicarskoj (dalje u tekstu: Protokol od 28. veljače 2008.)
                  2

               (3)
                     PODSJEĆAJUĆI da je 26. lipnja 2013. Europska unija donijela Uredbu (EU) br. 603/2013 Europskog parlamenta i Vijeća o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona te o izmjeni Uredbe (EU) br. 1077/2011 o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (dalje u tekstu: Uredba (EU) br. 603/2013)
                  3

               (4)
                     PODSJEĆAJUĆI da postupci za usporedbu i slanje podataka u svrhu kaznenog progona kako su utvrđeni u Uredbi (EU) br. 603/2013 ne predstavljaju razvoj koji se temelji na odredbama o Eurodacu u smislu Sporazuma od 26. listopada 2004. i Protokola od 28. veljače 2008.

               (5)
                     UZIMAJUĆI U OBZIR da bi Protokol trebalo sklopiti između Europske unije i Švicarske Konfederacije, dalje u tekstu „Švicarska”, i Kneževine Lihtenštajna, dalje u tekstu „Lihtenštajn”, kako bi se Švicarskoj i Lihtenštajnu omogućilo sudjelovanje u aspektima Eurodaca povezanima s kaznenim progonom i time omogućilo određenim tijelima kaznenog progona Švicarske i Lihtenštajna da zatraže usporedbu podataka o otiscima prstiju koje druge države sudionice šalju u središnji sustav Eurodaca.

               (6)
                     UZIMAJUĆI U OBZIR da bi primjena Uredbe (EU) br. 603/2013 za potrebe kaznenog progona u Švicarskoj i Lihtenštajnu trebala i određenim tijelima kaznenog progona drugih država sudionica i Europolu omogućiti da zatraže usporedbu podataka o otiscima prstiju koje Švicarska i Lihtenštajn šalju u središnji sustav Eurodaca.

               (7)
                     UZIMAJUĆI U OBZIR da bi obrada osobnih podataka koju provode određena tijela država sudionica i Europol u svrhu sprečavanja, otkrivanja i istrage terorističkih kaznenih djela ili drugih teških kaznenih djela u skladu s ovim Protokolom trebala podlijegati standardu zaštite osobnih podataka u okviru njihova nacionalnog zakonodavstva koji je u skladu s Direktivom (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP.

                     4

               (8)
                     UZIMAJUĆI U OBZIR da bi se trebali primjenjivati i dodatni uvjeti utvrđeni u Uredbi (EU) br. 603/2013 u pogledu obrade osobnih podataka koju provode određena tijela država sudionica i Europol u svrhu sprečavanja, otkrivanja ili istrage terorističkih kaznenih djela ili drugih teških kaznenih djela.

               (9)
                     UZIMAJUĆI U OBZIR da bi pristup određenih tijela Švicarske i Lihtenštajna trebalo dozvoliti samo pod uvjetom da usporedbe s nacionalnim bazama podataka o otiscima prstiju države koja podnosi zahtjev i sa sustavima za automatsku identifikaciju otisaka prstiju svih ostalih država sudionica u okviru Odluke Vijeća 2008/615/PUP od 23. lipnja 2008. o produbljivanju prekogranične suradnje, posebno u suzbijanju terorizma i prekograničnog kriminala
                  5
                nisu dovele do utvrđivanja identiteta ispitanika. Tim uvjetom zahtijeva se da država koja podnosi zahtjev provede usporedbe sa sustavima za automatsku identifikaciju otisaka prstiju svih ostalih država sudionica u okviru Odluke 2008/615/PUP koji su tehnički dostupni, osim ako ta država koja podnosi zahtjev može opravdati postojanje utemeljenih razloga na temelju kojih se smatra da usporedba s takvim sustavima ne bi dovela do utvrđivanja identiteta ispitanika. Takvi opravdani razlozi posebno postoje kada određeni slučaj nije operativno ni u smislu istrage povezan s pojedinom državom sudionicom. Tim uvjetom zahtijeva se prethodna pravna i tehnička provedba Odluke 2008/615/PUP u državi koja podnosi zahtjev u vezi s daktiloskopskim podacima jer provjera u sustavu Eurodac u svrhu kaznenog progona ne bi trebala biti dopuštena ako prvo nisu poduzeti navedeni koraci.

               (10)
                     UZIMAJUĆI U OBZIR da bi prije pretraživanja Eurodaca, pod uvjetom da su ispunjeni uvjeti za usporedbu, određena tijela Švicarske i Lihtenštajna trebala pretražiti i vizni informacijski sustav u okviru Odluke Vijeća 2008/633/PUP od 23. lipnja 2008. o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela.
                  6

               (11)
                     UZIMAJUĆI U OBZIR da bi se jednaki mehanizmi u vezi s novim zakonodavstvom i novim aktima ili mjerama kako je propisano Sporazumom od 26. listopada 2004. i Protokolom od 28. veljače 2008., uključujući ulogu Mješovitog odbora, trebali primjenjivati na sve novo zakonodavstvo i nove akte ili mjere koji se odnose na pristup Eurodacu u svrhu kaznenog progona,

               SPORAZUMJELE SU SE KAKO SLIJEDI:

               Članak 1.

               1.
                     Švicarska provodi Uredbu (EU) br. 603/2013 u pogledu usporedbe podataka o otiscima prstiju s onima pohranjenima u središnjem sustavu Eurodaca u svrhu kaznenog progona te je primjenjuje u svojim odnosima s Lihtenštajnom i drugim državama sudionicama.

               2.
                     Lihtenštajn provodi Uredbu (EU) br. 603/2013 u pogledu usporedbe podataka o otiscima prstiju s onima pohranjenima u središnjem sustavu Eurodaca u svrhu kaznenog progona te je primjenjuje u svojim odnosima sa Švicarskom i drugim državama sudionicama.

               3.
                     Države članice Europske unije osim Danske smatraju se državama sudionicama u smislu stavaka 1. i 2. One na Švicarsku i Lihtenštajn primjenjuju odredbe Uredbe (EU) br. 603/2013 koje se odnose na pristup tijela kaznenog progona.

               4.
                     Danska, Island i Norveška smatraju se državama sudionicama u smislu stavaka 1. i 2. u onoj mjeri u kojoj se u njihovim sporazumima koji su slični ovom sporazumu i koji se primjenjuju između njih i Europske unije u Švicarska i Lihtenštajn priznaju kao države sudionice.

               Članak 2.

               1.
                     Ovaj Protokol ne stupa na snagu s obzirom na Švicarsku dok Švicarska u vezi s obradom osobnih podataka koju provode njezina nacionalna tijela u svrhe utvrđene u članku 1. stavku 2. Uredbe (EU) br. 603/2013 ne provede i primijeni odredbe Direktive (EU) 2016/680 i uvjete utvrđene u Uredbi (EU) br. 603/2013 u vezi s obradom osobnih podataka.

               2.
                     Ovaj Protokol ne stupa na snagu s obzirom na Lihtenštajn dok Lihtenštajn u vezi s obradom osobnih podataka koju provode njegova nacionalna tijela u svrhe utvrđene u članku 1. stavku 2. Uredbe (EU) br. 603/2013 ne provede i primijeni odredbe Direktive (EU) 2016/680 i uvjete utvrđene u Uredbi (EU) br. 603/2013 u vezi s obradom osobnih podataka i u vezi s obradom osobnih podataka.

               Članak 3.

               Odredbe Sporazuma od 26. listopada 2004. i Protokola od 28. veljače 2008. u vezi s novim zakonodavstvom i novim aktima ili mjerama, uključujući one koje se odnose na Mješoviti odbor, primjenjuju se na sve novo zakonodavstvo i nove akte ili mjere koji se odnose na pristup Eurodacu u svrhu kaznenog progona.

               Članak 4.

               1.
                     Stranke ratificiraju ili odobravaju ovaj Protokol. Isprave o ratifikaciji ili odobrenju pohranjuju se kod glavnog tajnika Vijeća Europske unije, koji je depozitar ovog Protokola.

               2.
                     Ovaj Protokol stupa na snagu prvog dana mjeseca koji slijedi nakon što depozitar obavijesti stranke da je isprava o ratifikaciji ili odobrenju Europske unije i barem jedne od drugih stranaka položena.

               3.
                     Ovaj se Protokol ne primjenjuje na Švicarsku dok Švicarska ne provede odredbe iz poglavlja 6. Odluke Vijeća 2008/615/PUP i dok se postupci ocjene iz poglavlja 4. Priloga Odluci Vijeća 2008/616/PUP o provedbi Odluke 2008/615/PUP o produbljivanju prekogranične suradnje, posebno u suzbijanju terorizma i prekograničnog kriminala
                  7
                ne dovrše u vezi s daktiloskopskim podacima u pogledu Švicarske.

               4.
                     Ovaj se Protokol ne primjenjuje na Lihtenštajn dok Lihtenštajn ne provede odredbe iz poglavlja 6. Odluke Vijeća 2008/615/PUP i dok se postupci ocjene iz poglavlja 4. Priloga Odluci Vijeća 2008/616/PUP o provedbi Odluke 2008/615/PUP ne dovrše u vezi s daktiloskopskim podacima u pogledu Lihtenštajna.

               Članak 5.

               1.
                     Svaka stranka se može povući iz ovog Protokola slanjem izjave u pisanom obliku depozitaru. Ta izjava proizvodi pravne učinke šest mjeseci nakon polaganja.

               2.
                     Protokol prestaje proizvoditi učinke ako se Europska unija ili i Švicarska i Lihtenštajn iz njega povuku.

               3.
                     Ovaj Protokol prestaje proizvoditi učinke u pogledu Švicarske ako Sporazum od 26. listopada 2004. prestane proizvoditi učinke u pogledu Švicarske.

               4.
                     Ovaj Protokol prestaje proizvoditi učinke u pogledu Lihtenštajna ako Protokol od 28. veljače 2008. prestane proizvoditi učinke u pogledu Lihtenštajna.

               5.
                     Ako se jedna stranka povuče iz ovog Protokola ili se on privremeno ukine ili otkaže u odnosu na jednu stranku, to neće utjecati na Sporazum od 26. listopada 2004. ni na Protokol od 28. veljače 2008.

               Članak 6.

               Ovaj je Protokol sastavljen u jednom izvorniku na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               Izvornik se polaže kod depozitara koji izdaje ovjerenu presliku za svaku od stranaka.

               Sastavljeno u Bruxellesu

                     (1)

                        SL L 53, 27.2.2008., str. 5.

                     (2)

                        SL L 160, 18.6.2011., str. 39.

                     (3)

                        SL L 180, 29.6.2013., str. 1.

                     (4)

                        SL L 119, 4.5.2016., str. 89.

                     (5)

                        SL L 210, 6.8.2008., str. 1.

                     (6)

                        SL L 218, 13.8.2008., str. 129.

                     (7)

                        SL L 210, 6.8.2008., str. 12.


               EUROPSKA KOMISIJA
            Bruxelles, 13.12.2018.
            COM(2018) 831 final
            2018/0421(NLE)
            Prijedlog
            ODLUKE VIJEĆA
            o potpisivanju, u ime Europske unije, Protokola između Europske unije, Švicarske Konfederacije i Kneževine Lihtenštajna o Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredba (EU) br. 603/2013
                  1
                o izmjeni Uredbe br. 2725/2000 od 11. prosinca 2000. o uspostavi sustava „Eurodac” za usporedbu otisaka prstiju za učinkovitu primjenu Dublinske konvencije donesena je i stupila je na snagu 19. srpnja 2013. Primjenjuje se od 20. srpnja 2015.

               Uredbom (EU) br. 603/2013 omogućuje se, među ostalim, tijelima kaznenog progona pristup Eurodacu u svrhu sprečavanja, otkrivanja i istrage terorističkih kaznenih djela i drugih teških kaznenih djela. Time se želi omogućiti tijelima kaznenog progona da zatraže usporedbu podataka o otiscima prstiju s onima pohranjenima u središnjoj bazi podataka Eurodaca kada žele utvrditi točan identitet ili dobiti dodatne informacije o osobi koja se sumnjiči za terorizam ili teško kazneno djelo.

               Dana 26. listopada 2004. sklopljen je Sporazum između Europske zajednice i Švicarske Konfederacije o kriterijima i mehanizmima za određivanje države odgovorne za razmatranje zahtjeva za azilom podnesenih u državi članici ili u Švicarskoj (dalje u tekstu: Sporazum od 26. listopada 2004.)
                  2
                Dana 28. veljače 2008. sklopljen je Protokol između Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil koji je podnesen u jednoj od država članica ili u Švicarskoj (dalje u tekstu: Protokol od 28. veljače 2008.)
                  3

               Švicarska i Lihtenštajn primjenjuju elemente azila iz Uredbe (EU) br. 603/2013 u skladu sa Sporazumom od 26. listopada 2004. i Protokolom od 28. veljače 2008. Međutim, pristup tijela kaznenog progona Eurodacu nije obuhvaćen područjem primjene navedenog Sporazuma i Protokola.

               Na sastanku održanom 14. svibnja 2014. s predstavnicima Komisije, Danske, Švicarske, Lihtenštajna, Norveške i Islanda potvrđeno je postojanje interesa za ulazak u pregovore s Europskom unijom kako bi se međunarodnim sporazumom odredbe o kaznenom progonu iz Uredbe (EU) br. 603/2013 proširile na te države.

               Vijeće je 14. prosinca 2015. odobrilo Komisiji da započne pregovore o sporazumu između Europske unije, s jedne strane, i, među ostalim, Švicarske i Lihtenštajna, s druge strane, o načinima sudjelovanja Švicarske i Lihtenštajna u postupku usporedbe i slanja podataka u svrhu kaznenog progona u skladu s poglavljem VI. Uredbe (EU) br. 603/2013 o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona.

               Pregovori su završeni te je parafiran Sporazum u obliku Protokola uz Sporazum od 26. listopada 2004. o proširenju primjene Sporazuma od 26. listopada 2004. na kazneni progon.

               Proširenjem odredbi o kaznenom progonu iz Uredbe (EU) br. 603/2013 na Švicarsku i Lihtenštajn omogućilo bi se tijelima kaznenog progona Švicarske i Lihtenštajna da zatraže usporedbu podataka o otiscima prstiju na temelju podataka koje su druge države sudionice unijele i pohranile u bazu podataka Eurodaca kad žele utvrditi identitet ili dobiti dodatne informacije o osobi koju se sumnjiči za teško kazneno djelo ili terorizam ili o žrtvi. S druge strane, tijelima kaznenog progona svih ostalih država sudionica, bilo drugim državama članicama EU-a ili pridruženim zemljama, omogućilo bi se da zatraže usporedbu podataka o otiscima prstiju na temelju podataka koje su Švicarska i Lihtenštajn unijeli i pohranili u bazu podataka Eurodaca u iste svrhe.

               Cilj je ovog Protokola uspostaviti pravno obvezujuća prava i obveze kako bi se osiguralo učinkovito sudjelovanje Švicarske i Lihtenštajna u elementima kaznenog progona Uredbe (EU) br. 603/2013. Protokolom se utvrđuje da sve države sudionice, bilo druge države članice EU-a, pridružene zemlje ili Švicarska i Lihtenštajn, koje imaju pristup Eurodacu mogu u svrhu kaznenog progona pristupiti i podacima drugih država sudionica.

               •Dosljednost s postojećim odredbama politike u određenom području

               Prijedlog je u skladu s politikama EU-a s obzirom na pristup bazi podataka Eurodac.

               •Dosljednost u odnosu na druge politike Unije

               Prijedlog je u skladu s politikama EU-a u području slobode, sigurnosti i pravde.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova za ovaj Prijedlog odluke Vijeća članak 87. stavak 2. točka (a) i članak 88. stavak 2. točka (a) Ugovora o funkcioniranju Europske unije (UFEU) u vezi s člankom 218. stavkom 5. UFEU-a.

               •Supsidijarnost (za neisključivu nadležnost)

               Sporazum od 26. listopada 2004. postojeći je međunarodni sporazum koji su sklopili EU i Švicarska. U skladu s načelom supsidijarnosti utvrđenim u članku 5. UEU-a ciljevi Protokola uz taj Sporazum mogu se postići samo prijedlogom Komisije na razini EU-a.

               •Proporcionalnost

                  Kako bi se podržala i ojačala policijska suradnja između nadležnih tijela država članica te Švicarske i Lihtenštajna u svrhu sprečavanja, otkrivanja i istrage terorističkih kaznenih djela i drugih teških kaznenih djela, potrebno je sudjelovanje EU-a kako bi se omogućilo da Švicarska i Lihtenštajn sudjeluju u aspektima Eurodaca povezanima s kaznenim progonom. Prijedlog je u skladu s načelom proporcionalnosti jer se njime ne prelazi ono što je potrebno za ostvarivanje ciljeva učinkovitog sudjelovanja Švicarske i Lihtenštajna u elementima kaznenog progona iz Uredbe o Eurodacu (EU) br. 603/2013.

               •Odabir instrumenta

               Na temelju članka 218. stavka 5. UFEU-a zahtijeva se Odluka Vijeća kojom se odobrava potpisivanje Sporazuma.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

                  S Vijećem (Radna skupina za azil) održavana su savjetovanja o sadržaju i napretku pregovora. Obaviješten je Europski parlament (Odbor LIBE).

               4.OSTALI DIJELOVI

               •Detaljno obrazloženje posebnih odredbi prijedloga

                  Prijedlogom se utvrđuje odluka o odobrenju potpisivanja Protokola između EU-a i Švicarske i Lihtenštajna u ime Europske unije. UFEU-om se propisuje da Vijeće donosi prijedlog Komisije o odluci o odobrenju potpisivanja i sklapanja međunarodnog sporazuma.

                  Protokolom se utvrđuje primjena Uredbe (EU) br. 603/2013 na Švicarsku i Lihtenštajn s obzirom na pristup Eurodacu u svrhu kaznenog progona. Njime se stoga određenim tijelima kaznenog progona drugih država sudionica i Europolu omogućuje da zatraže usporedbu podataka o otiscima prstiju s podacima koje Švicarska i Lihtenštajn šalju u središnji sustav Eurodaca. Njime se i određenim tijelima kaznenog progona Švicarske i Lihtenštajna omogućuje da zatraže usporedbu podataka o otiscima prstiju s podacima koje druge države sudionice šalju u središnji sustav Eurodaca.

                  Protokolom se jamči da se trenutačna razina zaštite osobnih podataka u EU-u primjenjuje na obradu osobnih podataka u skladu s Protokolom tijela Švicarske i Lihtenštajna i država članica. Takva obrada osobnih podataka trebala bi podlijegati standardu zaštite osobnih podataka u okviru njihova nacionalnog prava koji je u skladu s Direktivom (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP.

                  Protokolom se pristup Švicarske i Lihtenštajna Eurodacu u svrhu kaznenog progona uvjetuje prethodnom pravnom i tehničkom provedbom Odluke 2008/615/PUP u vezi s daktiloskopskim podacima.

                  Protokolom je propisano da se mehanizmi u pogledu izmjena predviđenih Sporazumom od 26. listopada 2004. primjenjuju na sve izmjene s obzirom na pristup Eurodacu u svrhu kaznenog progona.

               2018/0421 (NLE)

               Prijedlog

               ODLUKE VIJEĆA

               o potpisivanju, u ime Europske unije, Protokola između Europske unije, Švicarske Konfederacije i Kneževine Lihtenštajna o Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 87. stavak 2. točku (a), članak 88. stavak 2. točku (a) i članak 218., stavak 5.,

               uzimajući u obzir prijedlog Europske komisije,

               budući da:

               (1)Vijeće je 14. prosinca 2015. odobrilo Komisiji da započne pregovore sa Švicarskom i Lihtenštajnom o načinima sudjelovanja Švicarske i Lihtenštajna u postupku usporedbe i slanja podataka u svrhu kaznenog progona u skladu s poglavljem VI. Uredbe (EU) br. 603/2013 Europskog parlamenta i Vijeća.
                  4

               (2)Pregovori su završeni i Protokol uz Sporazum od 26. listopada 2004. između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj parafiran je 22. studenog 2017.

               (3)Sporazum bi trebalo potpisati u ime Europske unije, podložno njegovu kasnijem sklapanju.

               (4)U skladu s člankom 3. Protokola o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te su države članice priopćile svoju želju da žele sudjelovati u donošenju i primjeni ove Odluke.

               (5)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

               Članak 1.

               Odobrava se, u ime Europske unije, potpisivanje Protokola između Europske unije, Švicarske Konfederacije i Kneževine Lihtenštajna o Sporazumu između Europske zajednice i Švicarske Konfederacije o kriterijima i mehanizmima za utvrđivanje države odgovorne za razmatranje zahtjeva za azil podnesenog u državi članici ili u Švicarskoj s obzirom na pristup Eurodacu u svrhu kaznenog progona, podložno sklapanju navedenog Protokola.

               Članak 2.

               Glavno tajništvo Vijeća izdaje za osobu ili osobe koje odredi pregovarač o Protokolu instrument sa svim ovlastima potrebnima za potpisivanje Protokola, podložno njegovu sklapanju.

               Članak 3.

               Ova Odluka stupa na snagu sljedećeg dana od dana objave u Službenom listu Europske unije.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) br. 603/2013 Europskog parlamenta i Vijeća od 26. lipnja 2013. o uspostavi sustava „Eurodac” za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu koji je u jednoj od država članica podnio državljanin treće zemlje ili osoba bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona te o izmjeni Uredbe (EU) br. 1077/2011 o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (preinaka) ( SL L 180, 29.6.2013., str. 1.)

                     (2)

                        SL L 53, 27.2.2008., str. 5.

                     (3)

                        SL L 160, 18.6.2011., str. 39.

                     (4)

                        Uredba (EU) br. 603/2013 o uspostavi sustava Eurodac za usporedbu otisaka prstiju za učinkovitu primjenu Uredbe (EU) br. 604/2013 o utvrđivanju kriterija i mehanizama za određivanje države članice odgovorne za razmatranje zahtjeva za međunarodnu zaštitu podnesenog u jednoj od država članica od strane državljanina treće zemlje ili osobe bez državljanstva i o zahtjevima za usporedbu s podacima iz Eurodaca od strane tijela kaznenog progona država članica i Europola u svrhu kaznenog progona (SL L 180, 29.6.2013., str. 1.)


               EUROPSKA KOMISIJA
            Bruxelles, 31.1.2019.
            COM(2019) 31 final
            2019/0021(NLE)
            Prijedlog
            ODLUKE VIJEĆA
            o stajalištu koje treba zauzeti, u ime Europske unije,u Zajedničkom odboru EGP-a o izmjeni Priloga II.(Tehnički propisi, norme, ispitivanje i potvrđivanje) i Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Nacrtom odluke Zajedničkog odbora EGP-a (priložen predloženoj odluci Vijeća) želi se izmijeniti Prilog II. (Tehnički propisi, norme, ispitivanje i potvrđivanje) i Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u kako bi se uključila Direktiva (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva
                  1
               .

               •Dosljednost s postojećim odredbama politike u određenom području

               Priloženim nacrtom odluke Zajedničkog odbora proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

               Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Zakonodavstvo koje se treba uključiti u Sporazum o EGP-u temelji se na člancima 114., 337. i 43. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               Komisija u suradnji s Europskom službom za vanjsko djelovanje Vijeću na donošenje podnosi nacrt odluke Zajedničkog odbora EGP-a koji predstavlja stajalište Unije. Komisija se nada da će ga moći što prije iznijeti u Zajedničkom odboru EGP-a.

               •Supsidijarnost (za neisključivu nadležnost)

               Prijedlog je u skladu s načelom supsidijarnosti iz sljedećeg razloga.

               Cilj ovog prijedloga, to jest osiguravanje homogenosti unutarnjeg tržišta, ne mogu u dovoljnoj mjeri ostvariti države članice i stoga se, zbog svojih učinaka, može bolje ostvariti na razini Unije.

               Postupak uključivanja pravne stečevine EU-a u Sporazum o EGP-u provodi se u skladu s Uredbom Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru, kojom se potvrđuje zauzeti pristup.

               •Proporcionalnost

               U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

               U skladu s člankom 98. Sporazuma o EGP-u, odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Prikupljanje i primjena stručnih znanja

               Nije primjenjivo

               •Procjena učinka

               Nije primjenjivo

               4.UTJECAJ NA PRORAČUN

               Ne očekuje se da će uključivanje Direktive (EU) 2015/1535 u Sporazum o EGP-u imati utjecaj na proračun.

               5.OSTALI DIJELOVI

               Glavne prilagodbe koje je zatražila EFTA

               Obrazloženje i predloženo rješenje:

               Definicija „tehničke specifikacije”, članak 1. stavak 1. točka (c), prilagodba (a)

               Prilagodbom se osigurava da se izraz „poljoprivrednih proizvoda iz članka 38. stavka 1. (...) (UFEU)” prestane primjenjivati kao dio definicije „tehničke specifikacije” jer se članak 38. stavak 1. UFEU-a odnosi na EU-ove ZPP i ZRP, instrumente koji nisu unutar područja primjene Sporazuma o EGP-u. Ista je prilagodba već primjenjiva u okviru Sporazuma o EGP-u.

               Zahtjevi za dodatne informacije, članak 5. stavak 1., prilagodba (c)

               Uključena je prilagodba kako bi se osigurala dovoljna razmjena informacija između EU-a i EFTA-e. Treba napomenuti da je slična prilagodba već primjenjiva u okviru Sporazuma o EGP-u.

               Prosljeđivanje primjedbi, članak 5. stavak 2., prilagodba (d)

               Prilagodbom se objašnjava kako se primjedbe na nacrte tehničkih propisa trebaju razmjenjivati između EU-a i EFTA-e. Treba napomenuti da je ista prilagodba već primjenjiva u okviru Sporazuma o EGP-u.

               Detaljna mišljenja, članak 6. stavci 1., 2. i 7., prilagodba (e)

               Radi jasnoće ovom se prilagodbom osigurava da se detaljna mišljenja mogu izdati samo u okviru EFTA-e, tj. da se detaljna mišljenja ne mogu dostaviti iz države EFTA-e u državu članicu EU-a ili obrnuto.

               Neprimjenjivanje članka 6. stavaka od 3. do 6., prilagodba (f)

               Odredbama članka 6. stavaka od 3. do 6. predviđeno je produljeno razdoblje mirovanja u situacijama u kojima institucije EU-a razmatraju donošenje zakona u području obuhvaćenom nacionalnim nacrtom tehničkih propisa. Te odredbe nisu obuhvaćene područjem primjene Sporazuma o EGP-u.

               2019/0021 (NLE)

               Prijedlog

               ODLUKE VIJEĆA

               o stajalištu koje treba zauzeti, u ime Europske unije,
                  u Zajedničkom odboru EGP-a o izmjeni Priloga II.
                  (Tehnički propisi, norme, ispitivanje i potvrđivanje) i Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegove članke 114., 337. i 43., u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog II. (Tehnički propisi, norme, ispitivanje i potvrđivanje) i Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u.

               (3)Direktiva (EU) 2015/1535 Europskog parlamenta i Vijeća
                  5
                treba se uključiti u Sporazum o EGP-u.

               (4)Prilog II. (Tehnički propisi, norme, ispitivanje i potvrđivanje) i Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u trebalo bi stoga na odgovarajući način izmijeniti.

               (5)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba zauzeti, u ime Unije, u Zajedničkom odboru EGP-a o predloženoj izmjeni Priloga II. (Tehnički propisi, norme, ispitivanje i potvrđivanje) i Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 241, 17.9.2015., str. 1.–15.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        Direktiva (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (SL L 241, 17.9.2015., str. 1.–15.).

    ---documentbreak---

               EUROPSKA KOMISIJA
            Bruxelles, 31.1.2019.
            COM(2019) 31 final
            PRILOG

            Prijedlogu odluke Vijeća
            o stajalištu koje treba zauzeti, u ime Europske unije, u Zajedničkom odboru EGP-a o izmjeni Priloga II. (Tehnički propisi, norme, ispitivanje i potvrđivanje) i Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u

               PRILOG

               ODLUKA ZAJEDNIČKOG ODBORA EGP-a

               br.

               od

               o izmjeni Priloga II. (Tehnički propisi, norme, ispitivanje i potvrđivanje) i Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Direktiva (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva
                  1
                treba se uključiti u Sporazum o EGP-u.

               (2)Direktivom (EU) 2015/1535 stavlja se izvan snage Direktiva 98/34/EZ Europskog parlamenta i Vijeća
                  2
               , kako je izmijenjena Direktivom 98/48/EZ Europskog parlamenta i Vijeća
                  3
               , koja je uključena u Sporazum o EGP-u i koja se stoga treba isključiti iz njega.

               (3)Iako države EFTA-e mogu izdavati primjedbe i detaljna mišljenja u vezi s nacrtom tehničkog propisa koji su dostavile druge države EFTA-e, kad je riječ o nacrtu tehničkog propisa koji su dostavile države članice Unije, smiju izdavati samo primjedbe, i obrnuto.

               (4)Priloge II. i XI. Sporazumu o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Tekst točke 1. (Direktiva 98/34/EZ Europskog parlamenta i Vijeća) u poglavlju XIX. Priloga II. Sporazumu o EGP-u zamjenjuje se sljedećim:

               „32015 R 1535: Direktiva (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (SL L 241, 17.9.2015., str. 1.).

               Za potrebe ovog Sporazuma odredbe Direktive sadržavaju sljedeće prilagodbe:

               (a)drugi podstavak članka 1. stavka 1. točke (c) zamjenjuje se sljedećim:

               ‚Izraz „tehnička specifikacija” također obuhvaća proizvodne metode i postupke koji se koriste kod proizvoda namijenjenih prehrani ljudi i životinja te lijekova kako je definirano u članku 1. Direktive 2001/83/EZ (kako je Odlukom Zajedničkog odbora EGP-a br. 82/2002 od 25. lipnja 2002.
                  4
                uključena u točku 15.q poglavlja XIII. Priloga II. Sporazumu), kao i proizvodne metode i postupke koji se koriste kod drugih proizvoda, ako oni imaju učinak na svojstva tih proizvoda.’;

               (b)u prvom podstavku članka 5. stavka 1. dodaje se sljedeće:

               ‚Cjeloviti tekst dostavljenog nacrta tehničkog propisa stavlja se na raspolaganje na izvornom jeziku kao i u cjelovitom prijevodu na jedan od službenih jezika Unije.’;

               (c)članku 5. stavku 1. dodaje se sljedeći podstavak:

               ‚Komisija u ime Unije, s jedne strane, i Nadzorno tijelo EFTA-e ili države EFTA-e kroz Nadzorno tijelo EFTA-e, s druge strane, mogu zatražiti dodatne informacije o dostavljenom nacrtu tehničkog propisa.’;

               (d)članku 5. stavku 2. dodaje se sljedeći podstavak:

               ‚Primjedbe država EFTA-e Nadzorno tijelo EFTA-e prosljeđuje Komisiji u obliku jedinstvenog usklađenog priopćenja, a primjedbe Unije Komisija prosljeđuje Nadzornom tijelu EFTA-e.’;

               (e)izrazi ‚država članica’ i ‚Komisija’ u članku 6. stavcima 1., 2. i 7. zamjenjuju se izrazima ‚država EFTA-e’, odnosno ‚Nadzorno tijelo EFTA-e’;

               (f)članak 6. stavci 3., 4., 5. i 6. ne primjenjuju se.”

               Članak 2.

               Tekst točke 5.i (Direktiva 98/34/EZ Europskog parlamenta i Vijeća) Priloga XI. Sporazumu o EGP-u zamjenjuje se sljedećim:

               „32015 R 1535: Direktiva (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (SL L 241, 17.9.2015., str. 1.).

               Za potrebe ovog Sporazuma odredbe Direktive sadržavaju sljedeće prilagodbe:

               (a)drugi podstavak članka 1. stavka 1. točke (c) zamjenjuje se sljedećim:

                     5
                  ‚Izraz „tehnička specifikacija” također obuhvaća proizvodne metode i postupke koji se koriste kod proizvoda namijenjenih prehrani ljudi i životinja te lijekova kako je definirano u članku 1. Direktive 2001/83/EZ (kako je Odlukom Zajedničkog odbora EGP-a br. 82/2002 od 25. lipnja 2002. uključena u točku 15.q poglavlja XIII. Priloga II. Sporazumu), kao i proizvodne metode i postupke koji se koriste kod drugih proizvoda, ako oni imaju učinak na svojstva tih proizvoda.’;

               (b)u prvom podstavku članka 5. stavka 1. dodaje se sljedeće:

               ‚Cjeloviti tekst dostavljenog nacrta tehničkog propisa stavlja se na raspolaganje na izvornom jeziku kao i u cjelovitom prijevodu na jedan od službenih jezika Unije.’;

               (c)članku 5. stavku 1. dodaje se sljedeći podstavak:

               ‚Komisija u ime Unije, s jedne strane, i Nadzorno tijelo EFTA-e ili države EFTA-e kroz Nadzorno tijelo EFTA-e, s druge strane, mogu zatražiti dodatne informacije o dostavljenom nacrtu tehničkog propisa.’;

               (d)članku 5. stavku 2. dodaje se sljedeći podstavak:

               ‚Primjedbe država EFTA-e Nadzorno tijelo EFTA-e prosljeđuje Komisiji u obliku jedinstvenog usklađenog priopćenja, a primjedbe Unije Komisija prosljeđuje Nadzornom tijelu EFTA-e.’;

               (e)izrazi ‚država članica’ i ‚Komisija’ u članku 6. stavcima 1., 2. i 7. zamjenjuju se izrazima ‚država EFTA-e’, odnosno ‚Nadzorno tijelo EFTA-e’;

               (f)članak 6. stavci 3., 4., 5. i 6. ne primjenjuju se.”

               Članak 3.

               Vjerodostojni su tekstovi Direktive (EU) 2015/1535 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 4.

               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u
                  6*.

               Članak 5.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                  […]

                     (1)

                        SL L 241, 17.9.2015., str. 1.

                     (2)

                        SL L 204, 21.7.1998., str. 37.

                     (3)

                        SL L 217, 5.8.1998., str. 18.

                     (4)

                        SL L 266, 3.1.2002., str. 32. i Dodatak o EGP-u br. 49, 3.10.2002., str. 22.

                     (5)

                        SL L 266, 3.1.2002., str. 32. i Dodatak o EGP-u br. 49, 3.10.2002., str. 22.

                     (6)
                  *
                        [Ustavni zahtjevi nisu navedeni.] [Ustavni su zahtjevi navedeni.]


               EUROPSKA KOMISIJA
            Bruxelles, 10.4.2019.
            COM(2019) 184 final
            2019/0094(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Europske unije u tijelu osnovanom na temelju Konvencije za očuvanje lososa u sjevernom Atlantiku („Konvencija NASCO-a”) s obzirom na pristupanje Ujedinjene Kraljevine Velike Britanije i Sjeverne Irske („Ujedinjena Kraljevina”) toj Konvenciji.

               2.Kontekst prijedloga

               Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Europske unije na temelju članka 50. Ugovora o Europskoj uniji. Stoga će Ujedinjena Kraljevina postati treća zemlja, a pravo Unije prestat će se na nju primjenjivati na dan stupanja na snagu sporazuma o povlačenju ili, ako do toga ne dođe, 13. travnja 2019., osim ako Europsko vijeće u dogovoru s Ujedinjenom Kraljevinom jednoglasno odluči produljiti to razdoblje.

               Do povlačenja iz Unije Ujedinjena Kraljevina ostaje država članica sa svim pravima i obvezama koji proizlaze iz Ugovorâ, uključujući poštovanje načela lojalne suradnje. Europsko vijeće u smjernicama od 29. travnja 2017. prepoznalo je potrebu da se, u međunarodnom kontekstu, uzmu u obzir posebnosti Ujedinjene Kraljevine kao države članice koja se povlači, pod uvjetom da ona poštuje svoje obveze i ostane lojalna interesima Unije dokle god je država članica.

               Unija i Ujedinjena Kraljevina u pregovorima su dogovorile sporazum o povlačenju na temelju članka 50. Ugovora o Europskoj uniji, koji je 25. studenoga 2018. potvrdilo Europsko vijeće („sporazum o povlačenju”). Unutarnji postupci za sklapanje tog sporazuma u u tijeku su na razini Unije
                  1
               . U četvrtom dijelu sporazuma o povlačenju predviđeno je prijelazno razdoblje tijekom kojeg će se pravo Unije, uključujući međunarodne sporazume koje je sklopila Unija, i dalje primjenjivati na Ujedinjenu Kraljevinu i u njoj („prijelazno razdoblje”). Unija će obavijestiti svoje međunarodne partnere o posebnim dogovorima predviđenima u sporazumu o povlačenju u skladu s kojima bi se u prijelaznom razdoblju Ujedinjena Kraljevina smatrala državom članicom za potrebe međunarodnih sporazuma koje je sklopila Unija, uključujući Konvenciju NASCO-a.

               U Komunikaciji Komisije „Pripreme za povlačenje Ujedinjene Kraljevine iz Europske unije 30. ožujka 2019.: akcijski plan za izvanredne situacije” od 13. studenoga 2018. utvrđene su mjere za nepredvidive situacije koje Komisija planira poduzeti ako na dan povlačenja sporazum o povlačenju ne stupi na snagu. U toj je komunikaciji Komisija navela mjere koje smatra neophodnima, istodobno podsjećajući da će u kasnijoj fazi možda biti potrebne dodatne mjere.

               Europsko vijeće (članak 50.) 13. prosinca 2018. i 21. ožujka 2019. ponovno je pozvalo na intenzivniji rad u pogledu pripremljenosti i djelovanja u nepredvidivim situacijama, na svim razinama, s obzirom na posljedice povlačenja Ujedinjene Kraljevine, uzimajući u obzir sve moguće ishode.

               Konvencija NASCO-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije. To će završiti na datum kada Ujedinjena Kraljevina više ne bude obuhvaćena Konvencijom NASCO-a kao država članica Unije.

               Glavni cilj Konvencije NASCO-a jest „doprinijeti kroz savjetovanje i suradnju očuvanju, obnovi, povećanju i racionalnom upravljanju stokovima lososa, uzimajući u obzir najbolje znanstvene dokaze koji su joj dostupni”. Konvencija NASCO-a stupila je na snagu 1. listopada 1983. Depozitar Konvencije NASCO-a jest Vijeće Europske unije.

               2.1.Organizacija za očuvanje sjevernoatlantskog lososa

               Organizacija za očuvanje sjevernoatlantskog lososa međunarodna je organizacija osnovana na temelju Konvencije NASCO-a. Osnovana je uzimajući izravno u obzir posebne odredbe o katadromnim ribljim vrstama navedenima u članku 66. Konvencije Ujedinjenih naroda o pravu mora od 10. prosinca 1982. („UNCLOS”).

               Konvencija se primjenjuje na stokove divljeg lososa koji migriraju izvan područja koja se nalaze u ribolovnoj jurisdikciji obalnih država Atlantika sjeverno od geografske širine 36°S.

               NASCO je stoga nadležan za reguliranje ribolovne aktivnosti divljeg lososa na otvorenome moru u cijelom sjevernom Atlantiku. Bavi se i drugim relevantnim pitanjima povezanima s očuvanjem stokova divljeg lososa. U širem kontekstu NASCO razmatra daljnje odgovarajuće mjere za vode u jurisdikciji ugovornih stranaka kako bi se osiguralo preživljavanje divljeg atlantskog lososa.

               NASCO ima pravnu osobnost, a u odnosima s ostalim međunarodnim organizacijama i na državnom području ugovornih stranaka ima pravnu sposobnost potrebnu za obavljanje svojih dužnosti i ostvarivanje svojih ciljeva.

               2.2.NASCO

               NASCO se sastoji Vijeća, triju regionalnih komisija (Komisija za Sjevernu Ameriku, Komisija za sjeveroistočni Atlantik, Komisija za zapadni Grenland) i Tajništva. U Vijeću su predstavnici svih ugovornih stranaka konvencije: Danska (s obzirom na Farske otoke i Grenland), Europska unija, Kanada, Norveška, Ruska federacija i Sjedinjene Američke Države. Francuska (s obzirom na Saint-Pierre-et-Miquelon) prisustvuje sastancima NASCO-a u svojstvu promatrača.

               Europska unija stranka je Konvencije NASCO-a
                  2
                jer je sadržaj njezinih aktivnosti obuhvaćen područjem primjene zajedničke ribarstvene politike, za koju Unija ima isključivu nadležnost. Države članice obuhvaćene su Konvencijom NASCO-a na temelju prava Unije.

               Europska unija punopravna je članica Komisije za sjeveroistočni Atlantik i Komisije za zapadni Grenland. U Komisiji za Sjevernu Ameriku Europska unija ima pravo podnošenja prijedloga za regulativne mjere koje se odnose na stokove divljeg lososa koji potječe iz područja Unije i pravo glasanja o tim prijedlozima. U tu svrhu Unija se smatra članicom te Komisije ako se u njoj razmatraju takvi prijedlozi.

               2.3.Predviđeni akt NASCO-a

               Ako Vijeće NASCO-a to odobri, pristup Konvenciji NASCO-a ima svaka država s ribolovnom jurisdikcijom u sjevernom Atlantiku.

               U svojem dopisu od 28. veljače 2019. Ujedinjena Kraljevina podnijela je predsjedniku Vijeća NASCO-a zahtjev za odobrenje pristupanja Konvenciji NASCO-a. Tajništvo NASCO-a 11. ožujka 2019. o tom je obavijestilo sve stranke konvencije, uključujući Europsku komisiju. U skladu s člankom 17. Konvencije NASCO-a kako bi se pristupanje Ujedinjene Kraljevine smatralo valjanim potrebno je prethodno odobrenje Vijeća NASCO-a.

               Odluke Vijeća NASCO-a donose se tročetvrtinskom većinom glasova prisutnih članova koji su glasovali za ili protiv. Glasovanje se može provesti samo pod uvjetom da je prisutno dvije trećine članova Vijeća.

               Isprave o odobrenju ili pristupanju zatim se polažu kod Depozitara. Za svaku stranku koja Konvenciji NASCO-a pristupa nakon polaganja traženih isprava o ratifikaciji, odobrenju ili pristupanju, konvencija stupa na snagu na dan polaganja isprave o pristupanju.

               Ujedinjena Kraljevina objasnila je da je njezin zahtjev podnesen u okviru planiranja djelovanja u nepredvidivim situacijama u slučaju da sporazum o povlačenju ne stupi na snagu. U svojem je zahtjevu Ujedinjena Kraljevina navela da „[u] slučaju da sporazum o povlačenju bude potpisan, ratificiran i odobren […] Ujedinjena Kraljevina neće položiti ispravu o pristupanju na temelju koje bi bila primljena u članstvo NASCO-a kao zasebna država s učinkom od dana njezina povlačenja iz Europske unije.”

               3.Stajalište koje treba zauzeti u ime Unije

               Odlukom Vijeća Komisija bi se trebala ovlastiti da, u ime Unije, odobri pristupanje Ujedinjene Kraljevine Konvenciji NASCO-a, uzimajući u obzir sljedeći uvjet: s obzirom na trenutačnu neizvjesnost oko datuma i uvjeta povlačenja Ujedinjene Kraljevine iz Unije, Unija bi svoje odobrenje trebala priopćiti NASCO-u tek kad se pravo Unije prestane primjenjivati na Ujedinjenu Kraljevinu.

               Osnovni je cilj zajedničke ribarstvene politike, kako je utvrđeno u Uredbi (EU) br. 1380/2013 Europskog parlamenta i Vijeća
                  3

               , „osigurati da ribolovne aktivnosti budu ekološki, gospodarski i društveno održive i da se njima upravlja u skladu s ciljevima postizanja gospodarskih i društvenih koristi te koristi za zapošljavanje, obnove i održavanja ribljih stokova iznad razina koje mogu osigurati najveći održivi prinos i da pridonose dostupnosti zaliha hrane”.

               U interesu je Unije da Ujedinjena Kraljevina surađuje u upravljanju stokovima lososa uz potpuno poštovanje odredaba Konvencije Ujedinjenih naroda o pravu mora od 10. prosinca 1982. („UNCLOS”) i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta od 4. kolovoza 1995. („UNFSA”) ili bilo kojeg drugog međunarodnog sporazuma ili norme međunarodnog prava.

               U skladu s člankom 66. UNCLOS-a države iz čijih rijeka potječu stokovi anadromnih vrsta imaju prvenstveni interes i odgovornost za te stokove. Država iz koje potječu stokovi anadromnih vrsta mora osigurati njihovo očuvanje uvođenjem odgovarajućih regulativnih mjera u području ribarstva u svim vodama koje se nalaze na području od kopna do vanjskih granica njezina isključivog gospodarskog pojasa. Ako stokovi anadromnih vrsta migriraju u vode ili kroz vode od kopna do vanjskih granica isključivoga gospodarskog pojasa države koja nije država porijekla, ta država mora surađivati s državom porijekla radi očuvanja i upravljanja takvim ribljim stokovima.

               Država porijekla anadromnih stokova i druge države koje love te stokove moraju se usuglasiti oko provedbe članka 66. UNCLOS-a. Takva se suradnja može uspostaviti u okviru regionalnih organizacija za upravljanje ribarstvom.

               Ujedinjena Kraljevina, kao država porijekla i država s ribolovnom jurisdikcijom, ima legitimni interes na području primjene Konvencije NASCO-a jer su vode u isključivom gospodarskom području Ujedinjene Kraljevine i susjednom otvorenom moru dio područja primjene Konvencije NASCO-a.

               Pristupanje Ujedinjene Kraljevine Konvenciji NASCO-a omogućit će Ujedinjenoj Kraljevini suradnju u pogledu nužnih mjera upravljanja i očuvanja koje se odnose na lososa uzimajući u obzir prava, interese i obveze drugih zemalja i Europske unije te obvezu obavljanja ribolovnih aktivnosti uz održivo iskorištavanje stokova.

               S obzirom na legitimne ribolovne interese Ujedinjene Kraljevine na području primjene Konvencije NASCO-a, obvezu Ujedinjene Kraljevine da surađuje u pogledu nužnih mjera za upravljanje ribarstvom i potrebu da se nakon pristupa Ujedinjene Kraljevine konvenciji osigura obvezujući karakter odluka NASCO-a, Komisija preporučuje da se zahtjev Ujedinjene Kraljevine prihvati.

               Predlaže se da Komisija bude ovlaštena obavijestiti Predsjednika Vijeća NASCO-a o stajalištu Unije kojim se podržava pristupanje Ujedinjene Kraljevine od trenutka prestanka primjene prava Unije na Ujedinjenu Kraljevinu te da u kontekstu Vijeća NASCO-a na kojem će se odlučivati o članstvu Ujedinjene Kraljevine glasuje u skladu s tim.

               Ako se Ujedinjena Kraljevina povuče iz Unije prema uvjetima iz sporazuma o povlačenju i s njim povezanog prijelaznog razdoblja, Unija će nakon potpisivanja sporazuma o povlačenju izvijestiti svoje međunarodne partnere, uključujući i ostale stranke Konvencije NASCO-a, da se tijekom tog prijelaznog razdoblja Ujedinjena Kraljevina treba smatrati državom članicom za potrebe međunarodnih sporazuma čija je Unija stranka.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava. Obuhvaća i instrumente koji nemaju obvezujući učinak na temelju međunarodnog prava, ali „presudno utječu na sadržaj propisa koje donese zakonodavac Unije”
                  4
               .

               4.1.2.Primjena u predmetnom slučaju

               Ako Vijeće NASCO-a to odobri, pristup Konvenciji NASCO-a ima svaka država s ribolovnom jurisdikcijom u sjevernom Atlantiku.

               Odluke Vijeća NASCO-a donose se tročetvrtinskom većinom glasova prisutnih članova koji su glasovali za ili protiv. Glasovanje se može provesti samo pod uvjetom da je prisutno dvije trećine članova Vijeća NASCO-a.

               Pristupanje je okončano polaganjem isprave o pristupanju kod depozitara i stupa na snagu na dan primitka.

               Depozitar izvješćuje sve potpisnice i sve stranke pristupnice o svim položenim ispravama o odobrenju ili pristupanju te ih obavješćuje o datumu i strankama za koje ta konvencija stupa na snagu.

               Kad stupi na snagu, pristup Ujedinjene Kraljevine bit će obvezujuć prema međunarodnom pravu u skladu s člankom 17. stavkom 3. Konvencije NASCO-a i može presudno utjecati na sadržaj zakonodavstva EU-a.

               Predviđenim se aktom ne dopunjuje niti mijenja institucionalni okvir Konvencije NASCO-a. Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima nekoliko ciljeva ili nekoliko elemenata te ako se može utvrditi da je jedan od tih ciljeva ili elemenata glavni, a drugi samo sporedni, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na zajedničku ribarstvenu politiku.

               Stoga je materijalnopravna osnova predloženih odluka članak 43. UFEU-a.

               4.3.Zaključak

               Pravna osnova predložene odluke trebao bi biti članak 43. u vezi s člankom 218. stavkom 9. UFEU-a,

               2019/0094 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Konvencije za očuvanje lososa u sjevernom Atlantiku u pogledu zahtjeva za pristup toj konvenciji koji je podnijela Ujedinjena Kraljevina

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija za očuvanje lososa u sjevernom Atlantiku
                  5
                („Konvencija NASCO-a”) odobrena je Odlukom Vijeća 82/886/EEZ
                  6
                i stupila je na snagu 1. listopada 1983.

               (2)Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se na Ujedinjenu Kraljevinu prestati primjenjivati od dana stupanja na snagu sporazuma o povlačenju ili, ako do toga ne dođe, 13. travnja 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.

               (3)Do povlačenja iz Unije Ujedinjena Kraljevina ostaje država članica sa svim pravima i obvezama koji proizlaze iz Ugovorâ, uključujući poštovanje načela lojalne suradnje.

               (4)Europsko vijeće u smjernicama od 29. travnja 2017. prepoznalo je potrebu da se, u međunarodnom kontekstu, uzmu u obzir posebnosti Ujedinjene Kraljevine kao države članice koja se povlači, pod uvjetom da ona poštuje svoje obveze i ostane lojalna interesima Unije dok je država članica.

               (5)Sporazum o povlačenju sadržava dogovore za primjenu odredaba prava Unije na Ujedinjenu Kraljevinu i u njoj nakon datuma na koji se Ugovori prestanu primjenjivati na Ujedinjenu Kraljevinu („prijelazno razdoblje”). Ako taj sporazum stupi na snagu, zakonodavstvo Unije, uključujući međunarodne sporazume čija je Unija stranka, u skladu s tim sporazumom nastavit će se primjenjivati na Ujedinjenu Kraljevinu i u njoj tijekom prijelaznog razdoblja te će se prestati primjenjivati nakon isteka tog razdoblja.

               (6)Konvencija NASCO-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije.

               (7)U skladu s člankom 17. stavkom 3. Konvencije NASCO-a, pristup konvenciji, uz uvjet odobrenja Vijeća Organizacije za očuvanje sjevernoatlantskog lososa, osnovane Konvencijom NASCO-a, ima svaka država koja ima ribolovnu jurisdikciju u sjevernom Atlantiku ili je država porijekla stokova lososa.

               (8)Ujedinjena Kraljevina podnijela je 28. veljače 2019. zahtjev za pristupanje Konvenciji NASCO-a kao ugovorna stranka s obzirom na mogući izostanak sporazuma o povlačenju do datuma prestanka primjene Ugovora na nju.

               (9)U skladu s člankom 66. Konvencije Ujedinjenih naroda o pravu mora (UNCLOS)
                  7
                države iz čijih rijeka potječu stokovi anadromnih vrsta imaju prvenstveni interes i odgovornost za te stokove. Država iz koje potječu stokovi anadromnih vrsta mora osigurati njihovo očuvanje uvođenjem odgovarajućih regulativnih mjera u području ribarstva u svim vodama koje se nalaze na području od kopna do vanjskih granica njezina isključivog gospodarskog pojasa. Ako stokovi anadromnih vrsta migriraju u vode ili kroz vode od kopna do vanjskih granica isključivoga gospodarskog pojasa države koja nije država porijekla, ta država mora surađivati s državom porijekla radi očuvanja i upravljanja takvim ribljim stokovima.

               (10)Kako bi se spriječilo neodrživo ribarstvo, u interesu je Unije da Ujedinjena Kraljevina surađuje u upravljanju stokovima lososa uz potpuno poštovanje odredaba UNCLOS-a i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta od 4. kolovoza 1995. (UNFSA)
                  8
                ili bilo kojeg drugog međunarodnog sporazuma ili norme međunarodnog prava.

               (11)Kako je predviđeno člankom 66. UNCLOS-a, oko provedbe tog članka moraju se usuglasiti država porijekla anadromnih stokova i druge države koje love te stokove. Takva se suradnja može uspostaviti u okviru regionalnih organizacija za upravljanje ribarstvom.

               (12)Pristupanje Ujedinjene Kraljevine Konvenciji NASCO-a omogućit će Ujedinjenoj Kraljevini suradnju u pogledu nužnih mjera upravljanja i očuvanja uzimajući u obzir prava, interese i obveze drugih zemalja i Unije kako bi se osiguralo obavljanje ribolovnih aktivnosti uz održivo iskorištavanje predmetnih stokova lososa.

               (13)Stoga je u interesu Unije da odobri zahtjev za pristup Konvenciji NASCO-a koji je podnijela Ujedinjena Kraljevina od trenutka prestanka primjene prava Unije na Ujedinjenu Kraljevinu.

               DONIJELA JE OVU ODLUKU:

               Članak 1.

               Stajalište koje treba zauzeti u ime Unije u Vijeću Organizacije za očuvanje sjevernoatlantskog lososa osnovane Konvencijom za očuvanje lososa u sjevernom Atlantiku jest da se odobri zahtjev za pristup Ujedinjene Kraljevine toj konvenciji pod uvjetom da odobrenje stupi na snagu od trenutka prestanka primjene prava Unije na Ujedinjenu Kraljevinu.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Vidjeti Odluku Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 471, 19.2.2019., str. 1.).

                     (2)

                        SL L 378, 31.12.1982., str. 24.

                     (3)

                        SL L 354, 28.12.2013., str. 22.

                     (4)

                        Presuda Suda od 7. listopada 2014., Njemačka / Vijeće, C-399/12, ECLI:EU:C:2014:2258, točke od 61. do 64.

                     (5)

                        SL L 378, 31.12.1982., str. 25.

                     (6)

                        Odluka Vijeća 82/886/EEZ od 13. prosinca 1982. o sklapanju Konvencije za očuvanje lososa u sjevernom Atlantiku (SL L 378, 31.12.1982., str. 24.).

                     (7)

                        SL L 179, 23.6.1998., str. 3.

                     (8)

                        SL L 189, 3.7.1998., str. 14.